### NN 27/2026 (18.3.2026.), Pravilnik o zdravstvenim pregledima sportaša

Ministarstvo zdravstva

316

Na temelju članka 15. stavka 5. te članka 57. stavka 2. Zakona o sportu (»Narodne novine«, broj 141/22), uz prethodnu suglasnost ministra turizma i sporta, ministrica zdravstva donosi

PRAVILNIK

O ZDRAVSTVENIM PREGLEDIMA SPORTAŠA

DIO PRVI
 OPĆE ODREDBE

Članak 1.

Ovim Pravilnikom propisuje se način obavljanja zdravstvenog pregleda, specijalnost liječnika koji obavljaju zdravstveni pregled, rok, vrsta i opseg pregleda sportaša za pojedini sport, učenika i studenata koji sudjeluju u natjecanjima u sustavu školskog i akademskog sporta te organizacija medicinske pomoći u sportu, odnosno osiguranje sigurnosti i pružanje medicinske pomoći na sportskim natjecanjima.

Članak 2.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 3.

Odredbe ovoga Pravilnika jednako se primjenjuju na sustav sporta, parasporta i sporta gluhih, osim kada je drukčije propisano ovim Pravilnikom.

Članak 4.

Pojmovi sportaš, sportska djelatnost, sportsko natjecanje i priprema, školski sport i akademski sport, sportski klub, sportski savez, sportska zajednica koriste se sukladno odredbama zakona kojim se uređuje sustav sporta.

Članak 5.

Pojam zdravstveni pregled sportaša odnosi se na zdravstveni pregled kojim se utvrđuje zdravstvena sposobnost sportaša za pojedini sport i dobnu skupinu.

DIO DRUGI
 NAČIN I ROKOVI OBAVLJANJA ZDRAVSTVENOG PREGLEDA

Članak 6.

(1) Sportaš mora obaviti zdravstveni pregled najkasnije mjesec dana od dana početka bavljenja sportskom pripremom, odnosno najkasnije unutar mjesec dana od početka treninga mora posjedovati važeće uvjerenje o zdravstvenoj sposobnosti sportaša izdano od strane nadležnog liječnika.

(2) Klasifikacija sportova sadrži popis sportova sukladno nomenklaturi sportova podijeljenih po statičkom i dinamičkom opterećenju tijekom sportske aktivnosti i sastavni je dio ovoga Pravilnika (Tablica – Prilog I).

(3) Zdravstveni pregledi sportaša za sportove pod klasifikacijom IB, IC, IIA, IIB, IIC, IIIA, IIIB i IIIC iz stavka 2. ovoga članka obavljaju se u razmaku od 12 mjeseci, sukladno ovom Pravilniku te važećim smjernicama koje donosi Hrvatsko društvo za sportsku medicinu Hrvatskog liječničkog zbora.

(4) Zdravstveni pregledi sportaša za sportove pod klasifikacijom IA iz stavka 2. ovoga članka obavljaju se u razmaku od 24 mjeseca.

(5) Zdravstveni pregledi parasportaša za sportove pod klasifikacijom IA iz stavka 2. ovoga članka obavljaju se u razmaku od 12 mjeseci.

(6) Iznimno od stavaka 3., 4. i 5. ovoga članka zdravstveni pregled sportaša može biti određen i u roku kraćem od propisanog, ako nadležni liječnik utvrdi da to zahtijeva zdravstveno stanje sportaša i/ili trenutni režim treninga i natjecanja ili je isto propisano od strane nadležnog nacionalnog sportskog saveza.

(7) Uvjerenje o zdravstvenoj sposobnosti izdano za određeni sport unutar klasifikacija IB, IC, IIA, IIB, IIC, IIIA, IIIB i IIIC važeće je za sve ostale sportove unutar navedenih klasifikacija, kao i za sportove unutar klasifikacije IA za koje u tom slučaju vrijedi rok od 24 mjeseca od dana obavljenog pregleda, s iznimkom kraćeg roka iz stavka 6. ovoga članka.

(8) Uvjerenje o zdravstvenoj sposobnosti izdano za određeni sport unutar klasifikacije IA važeće je za sve ostale sportove unutar navedene klasifikacije.

(9) Ako sportaš kojemu je izdano uvjerenje o zdravstvenoj sposobnosti za sport unutar klasifikacije IA u roku šest mjeseci od dana izdavanja navedenog uvjerenja o zdravstvenoj sposobnosti prelazi u sport unutar klasifikacija C, dužan je prije početka sudjelovanja u treningu i natjecanju u navedenom sportu klasifikacije C obaviti razlikovne pretrage za izdavanje uvjerenja o zdravstvenoj sposobnosti za sport unutar navedene klasifikacije.

(10) U slučaju iz stavka 8. ovoga članka nakon razlikovne pretrage uvjerenje vrijedi 12 mjeseci od dana izdavanja, osim ako nije određen kraći rok iz stavka 6. ovoga članka.

(11) Ako sportaš kojemu je izdano uvjerenje o zdravstvenoj sposobnosti za sport unutar klasifikacije IA nakon isteka roka od šest mjeseci od izdavanja navedenog uvjerenja o zdravstvenoj sposobnosti prelazi u sport unutar klasifikacija IB, IC, IIA, IIB, IIC, IIIA, IIIB i IIIC, dužan je prije početka sudjelovanja u treningu i natjecanju u sportu klasifikacije IB, IC, IIA, IIB, IIC, IIIA, IIIB i IIIC obaviti zdravstveni pregled za izdavanje uvjerenja o zdravstvenoj sposobnosti za sport unutar klasifikacija IB, IC, IIA, IIB, IIC, IIIA, IIIB i IIIC.

(12) Način i rokovi pregleda po sportovima iz ovoga članka vrijede i za preglede učenika i studenata koji sudjeluju u natjecanjima u sustavu školskog i akademskog sporta po sportovima.

DIO TREĆI
 SPECIJALNOST LIJEČNIKA KOJI OBAVLJAJU ZDRAVSTVENI PREGLED

Članak 7.

(1) Zdravstvene ustanove i trgovačka društva koja obavljaju djelatnost medicine rada i sporta, specijalističke ordinacije sportske medicine i specijalističke ordinacije medicine rada i sporta moraju zadovoljiti posebne propise u odnosu na prostor, radnike i medicinsko-tehničku opremu, a na temelju odredbi pravilnika kojima se uređuju normativi i standardi za obavljanje zdravstvene djelatnosti.

(2) Tim koji obavlja zdravstvenu zaštitu sportaša čine:

– doktor medicine specijalist medicine rada i sporta

– prvostupnik sestrinstva ili medicinska sestra/medicinski tehničar.

(3) Tim zdravstvene zaštite sportaša može imati u skrbi najviše 5000 sportaša.

(4) Doktori medicine specijalisti školske medicine obavljaju preglede za učenike koji sudjeluju u natjecanjima u sustavu školskog sporta.

(5) Tim iz stavka 2. ovoga članka obavlja preglede za studente koji sudjeluju u natjecanjima u sustavu akademskog sporta.

(6) Ukoliko učenik koji sudjeluje u natjecanjima u sustavu školskoga sporta ima važeći pregled za pojedini sport obavljen u zdravstvenoj ustanovi, trgovačkom društvu koja obavljaju djelatnost medicine rada i sporta ili u specijalističkoj ordinaciji sportske medicine i specijalističkoj ordinaciji medicine rada i sporta iz stavka 1. ovoga članka, isti mu vrijedi i za natjecanja u sustavu školskoga sporta.

DIO ČETVRTI
 VRSTA I OPSEG PREGLEDA SPORTAŠA ZA POJEDINI SPORT, UČENIKA I STUDENATA KOJI SUDJELUJU U NATJECANJIMA U SUSTAVU ŠKOLSKOG I AKADEMSKOG SPORTA

Članak 8.

Vrste zdravstvenih pregleda kojim se utvrđuje zdravstvena sposobnost sportaša natjecatelja su:

– prethodni pregled – zdravstveni pregled koji se obavlja prije početka sudjelovanja u treningu kao dijelu sportske pripreme i natjecanju u određenom sportu

– periodični pregled – zdravstveni pregled koji se od zadnjeg zdravstvenog pregleda obavlja u periodu propisanom člankom 6. ovoga Pravilnika

– izvanredni pregled – zdravstveni pregled koji se obavlja u roku kraćem od periodičnog pregleda, sukladno odluci nadležnog doktora medicine koji obavlja zdravstvenu zaštitu sportaša u zdravstvenoj ustanovi, trgovačkom društvu koja obavljaju djelatnost medicine rada i sporta ili u specijalističkoj ordinaciji sportske medicine i specijalističkoj ordinaciji medicine rada i sporta iz članka 7. stavka 1. ovoga Pravilnika u sljedećim slučajevima:

a) kada je nakon obavljenog prethodnog ili periodičnog pregleda određen kraći rok valjanosti Uvjerenja o zdravstvenoj sposobnosti

b) poslije privremene nesposobnosti koja je trajala više od 14 dana (obaveza javljanja sportaša, sportskog kluba ili nadležnog sportskog saveza ili sportske zajednice na razini jedinice lokalne i područne (regionalne) samouprave koji šalju sportaša na izvanredni pregled)

c) na zahtjev sportskog kluba, sportskog saveza, odnosno trenera, zbog neobjašnjivog gubitka prethodnih funkcionalnih sposobnosti, učestalih ozljeda, sumnje na uporabu nedozvoljenih sredstava i metoda, zbog provjere spola sportaša ili drugih stanja koja bi upućivala na promjenu zdravstvenog stanja

d) po obavijesti izabranog doktora medicine u djelatnosti obiteljske medicine, izabranog doktora medicine u djelatnosti zdravstvene zaštite predškolske djece, izabranog doktora medicine u djelatnosti zdravstvene zaštite žena i izabranog doktora dentalne medicine u djelatnosti dentalne medicine o promjeni zdravstvenog stanja koje bi moglo utjecati na zdravstvenu sposobnost za sudjelovanje u sportskoj pripremi i natjecanju

e) kada je trenutačno zdravstveno stanje povezano s povećanim rizikom bavljenja određenim sportom

f) na osobni zahtjev.

– kontrolni pregled – zdravstveni pregled koji se obavlja sukladno procjeni i indikaciji nadležnog doktora medicine specijaliste medicine rada i sporta ili specijaliste školske medicine koji utvrđuje zdravstvenu sposobnost sportaša.

Članak 9.

(1) Zdravstveni pregled maloljetnika obavlja se uz prisustvo roditelja/zakonskog zastupnika, skrbnika i/ili uz potpisanu izjavu o pristanku obavljanja liječničkog pregleda radi utvrđivanja zdravstvene sposobnosti sportaša, koja je sastavni dio dokumentacije zdravstvenog pregleda.

(2) Obrazac Izjave roditelja/zakonskog zastupnika ili skrbnika o pristanku obavljanja liječničkog pregleda radi utvrđivanja zdravstvene sposobnosti maloljetnog sportaša je sastavni dio ovoga Pravilnika (Izjava – Prilog IV).

(3) Sportaš je na zdravstveni pregled obavezan dostaviti svu medicinsku dokumentaciju potrebnu za potpuni uvid u njegovo zdravstveno stanje.

Opseg zdravstvenog pregleda sportaša

Članak 10.

(1) Minimalni opseg pregleda kojim se utvrđuje zdravstvena sposobnost sportaša obuhvaća:

– ispis kartona izabranog liječnika obiteljske medicine ili pedijatra /uvid u CEZIH sustav/potvrda izabranog liječnika obiteljske medicine ili pedijatra

– popunjen Obrazac zdravstvenog upitnika za sportaša koji je sastavni dio ovoga Pravilnika (Obrazac – Prilog II)

– anamneza: obiteljska, osobna, socijalna i sportska anamneza (obavezno je utvrditi navedeni podatak kod sportova s oznakom \*+ u Tablici 1)

– antropometrija (visina; težina; postotak masnog tkiva)

– klinički pregled (po organskim sustavima)

– 12-kanalni EKG uz procjenu rizika iznenadne srčane smrti prema Seattle kriterijima

– mjerenje krvnog tlaka

– KKS, jetreni enzimi (AST, ALT, GGT), urea i kreatinin, GUK, urin, serumsko željezo (Fe) i TSH u svih sportašica generativne dobi te za sportaše sportova klasifikacije C (visoka razina dinamičkog opterećenja, Tablica 1 u prilogu Pravilnika)

– spirometrija

– ergometrija za sportaše veterane kada se na temelju anamnestičkih podataka i kardioloških tablica za procjenu srčanožilnog rizika utvrdi medicinska indikacija

– prošireni opseg i sadržaj pregleda i funkcionalne dijagnostike prema sportu, razini opterećenja u treningu i natjecanju, sukladan važećim smjernicama koje donosi Hrvatsko društvo za sportsku medicinu Hrvatskog liječničkog zbora.

(2) Nalazi zdravstvenog pregleda upisuju se u obrazac zdravstvenog kartona koji je sastavni dio ovoga Pravilnika (Obrazac – Prilog III).

(3) U slučaju potrebe za proširenim opsegom pregleda i dodatnom dijagnostičkom obradom koju indicira doktor medicine iz članka 7. ovoga Pravilnika, posebnih zahtjeva sporta ili pravilnika nacionalnog sportskog saveza, provode se dodatne dijagnostičke pretrage.

(4) Za sve dodatne dijagnostičke pretrage koje pravna osoba iz članka 7. ovoga Pravilnika nema u svojoj djelatnosti i/ili ako je potrebno dodatno konzilijarno-specijalističko mišljenje, sportaš se upućuje u odgovarajuću zdravstvenu ustanovu, te se po obavljenim dijagnostičkim pretragama i pregledima, i nakon uvida u dodatnu medicinsku dokumentaciju, donosi konačno mišljenje.

Članak 11.

(1) Ocjenu zdravstvene sposobnosti donosi doktor medicine iz članka 7. ovoga Pravilnika u roku od osam dana od početka zdravstvenog pregleda, a najkasnije u roku od osam dana nakon uvida u nalaze proširene medicinske obrade.

(2) Ocjena zdravstvene sposobnosti iz stavka 1. ovoga članka donosi se na Obrascu Uvjerenje o zdravstvenoj sposobnosti sportaša koja je sastavni dio ovoga Pravilnika (Obrazac – Prilog V).

(3) Ocjena zdravstvene sposobnosti može biti:

1. Sposoban

2. Sposoban uz vremensko ograničenje (kraće od perioda propisanog člankom 6. ovoga Pravilnika)

3. Ograničeno sposoban (uz navod na što se odnosi sposobnost/nesposobnost)

4. Privremeno nesposoban (uz navod najmanjeg trajanja nesposobnosti)

5. Nesposoban

6. Ocjena nije dana (uz navod razloga).

(4) Uvjerenje o zdravstvenoj sposobnosti sportaša izdaje se sportašu/roditelju ili skrbniku.

(5) Na ocjenu zdravstvene sposobnosti dopuštena je žalba drugostupanjskom povjerenstvu pri Hrvatskom zavodu za javno zdravstvo u roku od 15 dana od dana primitka Uvjerenja o zdravstvenoj sposobnosti sportaša.

(6) Drugostupanjsko povjerenstvo čine liječnik specijalist medicine rada i sporta te dva liječnika specijalista iz užeg područja razloga zdravstvene nesposobnosti.

(7) Članove drugostupanjskog povjerenstva imenuje ravnatelj Hrvatskog zavoda za javno zdravstvo.

(8) Drugostupanjskom povjerenstvu mora biti dostupna medicinska dokumentacija o prethodnim zdravstvenim pregledima sportaša i sva medicinska dokumentacija koja je nadležnom liječniku iz članka 7. ovoga Pravilnika bila na raspolaganju prilikom donošenja ocjene, a po potrebi i dodatna medicinska dokumentacija od izabranog doktora medicine primarne zdravstvene zaštite.

(9) Nadležni liječnik iz članka 7. ovoga Pravilnika dužan je drugostupanjskom povjerenstvu, uz medicinsku dokumentaciju, dostaviti i obrazloženje donesene ocjene o zdravstvenoj sposobnosti sportaša.

(10) Kad drugostupanjsko povjerenstvo zatraži medicinsku dokumentaciju, nadležni liječnik iz članka 7. ovoga Pravilnika te izabrani doktor primarne zdravstvene zaštite dužni su drugostupanjskom povjerenstvu istu dostaviti najkasnije u roku od osam dana od dana primitka zahtjeva.

(11) Drugostupanjsko povjerenstvo je dužno o žalbi iz stavka 5. ovoga članka odlučiti u roku od trideset dana od dana primitka žalbe, a najkasnije u roku od osam dana od dobivanja nalaza dodatne medicinske obrade ukoliko je bila indicirana.

(12) Ocjena zdravstvene sposobnosti drugostupanjskog povjerenstva je konačna i dostavlja se pregledanom sportašu/roditelju ili skrbniku.

(13) Odluku o visini naknade za rad drugostupanjskog povjerenstva donosi Upravno vijeće Hrvatskog zavoda za javno zdravstvo uz prethodnu suglasnost ministra nadležnog za poslove zdravstva i ministra nadležnog za poslove sporta.

DIO PETI
 MEDICINSKA DOKUMENTACIJA

Članak 12.

(1) U ordinaciji, zdravstvenoj ustanovi i trgovačkom društvu koji su registrirani za obavljanje djelatnosti medicine rada i sporta ili sportske medicine, odnosno školske medicine za preglede u sustavu školskog sporta vodi se upisnik obavljenih zdravstvenih pregleda i pohranjuje dokumentacija vezana uz zdravstvene preglede.

(2) Medicinsku dokumentaciju iz stavka 1. ovoga članka, kao i svu ostalu dokumentaciju na temelju koje je dana ocjena zdravstvene sposobnosti ordinacija, zdravstvena ustanova i trgovačko društvo koje je registrirano za djelatnost medicine rada i sporta ili sportske medicine, odnosno školske medicine obvezni su čuvati sukladno odredbama zakona kojim se propisuje čuvanje arhivskog i registraturnog gradiva.

DIO ŠESTI
 ORGANIZACIJA PRVE POMOĆI I HITNE MEDICINSKE SKRBI U SPORTU

STANDARDI I NORMATIVI MJERA ZA OSIGURANJE PRVE POMOĆI I HITNE MEDICINSKE SKRBI NA SPORTSKOM NATJECANJU

Članak 13.

(1) Vlasnik sportske građevine ili pravna osoba u sustavu sporta koja upravlja sportskom građevinom, dužna je osigurati automatski vanjski defibrilator (AVD) i komplet za pružanje prve pomoći tijekom bilo kojeg korištenja sportske građevine.

(2) Za sportska natjecanja koja se odvijaju na otvorenom ili zatvorenom prostoru, a nisu vezana uz sportsku građevinu, automatski vanjski defibrilator (AVD) i komplet za pružanje prve pomoći dužan je osigurati organizator sportskog natjecanja.

(3) AVD uređaji iz stavaka 1. i 2. ovoga članka trebaju biti upisani u nacionalni Registar AVD uređaja sukladno Pravilniku o standardima za provođenje programa javno dostupne rane defibrilacije (»Narodne novine«, broj 64/24), kako bi bili javno dostupni i prikazani u nacionalnoj mreži AVD uređaja.

Članak 14.

(1) Pravna osoba u sustavu sporta koja provodi sportsku pripremu dužna je tijekom sportske pripreme osigurati neposrednu prisutnost osobe koja je završila ovlašteni tečaj osnovnih mjera održavanja života uz upotrebu AVD uređaja (BLS).

(2) Organizator sportskog natjecanja dužan je tijekom sportskog natjecanja osigurati neposrednu prisutnost osobe koja je završila ovlašteni tečaj osnovnih mjera održavanja života uz upotrebu AVD uređaja (BLS), ukoliko na natjecanju nastupa manje od 100 sportaša.

Članak 15.

(1) Organizator sportskog natjecanja dužan je tijekom sportskog natjecanja osigurati neposrednu prisutnost zdravstvenog radnika koji je završio ovlašteni tečaj naprednog održavanja života (ALS), ukoliko na natjecanju nastupa 100 i više sportaša.

(2) Za potrebe sportskog natjecanja kada se očekuje prisustvo više od 500 natjecatelja potrebno je osigurati tim hitne medicinske službe s liječnikom (Tim 1).

Članak 16.

(1) Osoba ovlaštena za pružanje prve pomoći u skladu s člancima 13. i 14. ovoga Pravilnika treba najmanje svake četiri godine obnoviti postojeću potvrdu.

(2) Od obaveze polaganja BLS/ALS tečaja oslobođeni su aktivni specijalisti hitne medicine, specijalisti anesteziologije, reanimatologije i intenzivne medicine, specijalisti kardiologije, liječnici koji rade u timu hitne medicinske službe te medicinske sestre/tehničari specijalisti u djelatnosti hitne medicine.

(3) Komplet za pružanje prve pomoći treba biti u skladu s odredbama kojima se uređuje pružanje prve pomoći radnicima na radu.

4) Organizator sportskog natjecanja dužan je neposredno prije natjecanja provjeriti prisutnost i ispravnost automatskog vanjskog defibrilatora (AVD) i kompleta za pružanje prve pomoći.

DIO SEDMI
 PRIJELAZNE I ZAVRŠNE ODREDBE

Članak 17.

(1) Preglede u skladu s ovim Pravilnikom mogu obavljati i specijalisti drugih specijalnosti koji su do dana stupanja na snagu ovoga Pravilnika završili ili upisali poslijediplomski studij Medicina rada i športa, a koji djelatnost pregleda iz nadležnosti ovoga Pravilnika obavljaju u ustanovama ili trgovačkim društvima u skladu s člankom 7. stavkom 1. ovoga Pravilnika.

(2) Za provedbu obveza iz članka 13. stavaka 1. i 2. i članka 14. stavka 1. ovoga Pravilnika određuje se rok u trajanju od dvije godine od dana stupanja na snagu ovoga Pravilnika.

(3) Nacionalni sportski savezi i krovna sportska udruženja, ukoliko nije osnovan nacionalni sportski savez za pojedini sport, mogu svojim općim aktima i drukčije regulirati standarde i normative iz članaka 13. i 14. ovoga Pravilnika uz pridržavanje minimalnih kriterija utvrđenih ovim Pravilnikom.

(4) Zdravstveni pregledi sportaša obavljeni prije stupanja na snagu ovoga Pravilnika vrijede do dana koji je naveden u potvrdi o obavljenom pregledu.

(5) Visina naknade za zdravstveni pregled sportaša utvrđuje se na temelju Cjenika zdravstvenih usluga Hrvatske liječničke komore i u okviru cijena za laboratorijske pretrage odobrenih od Hrvatske komore medicinskih biokemičara.

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/23-02/15
 Urbroj: 534-06-1-1/4-26-14
 Zagreb, 11. ožujka 2026.

Ministrica
 doc. dr. sc. Irena Hrstić, dr. med., v. r.

PRILOG I

TABLICA KLASIFIKACIJE SPORTOVA

|  |  |  |  |  |
| --- | --- | --- | --- | --- |
| Povećanje statičke komponente | III. Visoko (>50 % MVC) | bob, dizanje utega\*+, jedrenje\*+, goalball, jet ski\*+, kasački sport, motociklizam\*+, obaranje ruke, potezanje užeta, powerlifting, sanjkanje, sportski ribolov na moru | alpsko skijanje, body building i fitness\*+, gimnastika\*+, hrvanje\*, judo, skijanje na vodi i wakeboard\*+, snowboard\*+, sumo | biciklizam\*+, boks, kajak-kanu, savate, sportsko penjanje+, breaking (sportski ples), triatlon\*+, veslanje, kickboxing |
| II. Umjereno  (20 – 50 % MVC) | automobilizam\*+, casting, konjički sport\*+, motonautika\*+, podvodni ribolov, ronilaštvo\*+, skibob, skokovi u vodu, sportski ribolov (slatke vode), streličarstvo, zrakoplovstvo\*+ | aikido, galopski sport, ju-jitsu, karate, kendo, nanbudo, paraodbojka, polo, skateboarding\*+, surfing, taekwondo, twirling, umjetničko plivanje | akrobatski rock’n’roll, američki nogomet\*, atletika, brzo klizanje na kratke staze, cheer/cheerleading/navijanje, hokej na ledu\*, korfball / netball, košarka\*, koturaljkanje\*+, lacrosse\*, moderni pentatlon, nogomet\*, plivanje, ragbi\*, rukomet, sambo\*, skijaško trčanje, tajlandski boks\*, tenis, umjetničko klizanje, vaterpolo |
| I. Nisko  (<20 % MVC) | biljar, bridge, croquet, curling, dame (igra), go, golf, kriket, kuglanje, kuglanje na ledu, minigolf, pikado, sleddog, streljaštvo, šah | baseball, boćanje, fistball, flying disc, hokej u elektromotornim kolicima, mačevanje, odbojka, padel, parakuglanje, paraples, para precizna orijentacija, planinarstvo, sepak takraw, showdown, softball, stolni tenis, teqball, torball | biatlon, badminton, bandy, daljinsko plivanje, floorball, hokej na travi\*, nogotenis, nordijsko skijanje, orijentacijski sport, Pelota Basque\*, planinarsko skijanje, racketball, sinkronizirano klizanje, soft tennis, sportski ples, squash, wushu\* |
|  | A. Nisko (<40 % MaxVO2) | B. Umjereno (40 – 70 % MaxVO2) | C. Visoko (>70 % MaxVO2) |
|  | Povećanje dinamičke komponente | | | |
|  | \* – opasnost od tjelesnog sudara | | | |
|  | + – povećani rizik ako se pojavi sinkopa | | | |

PRILOG II

OBVEZNI SADRŽAJ ZDRAVSTVENOG UPITNIKA

Obvezni sadržaj zdravstvenog upitnika

|  |
| --- |
| Naziv ustanove /trgovačkog društva/ordinacije |
|  |

|  |  |
| --- | --- |
| Osobni podaci | |
| Ime i prezime: |  |
| Datum rođenja: |  |
| Osobni identifikacijski broj (OIB): |  |
| Broj osobne iskaznice ili putovnice: |  |
| Broj telefona/mobitela: |  |
| Podaci o klubu | |
| Klub: |  |
| Sport: |  |
| Godina početka treniranja: |  |
| Kontakt telefon kluba: |  |

|  |  |  |  |  |
| --- | --- | --- | --- | --- |
| Obiteljska anamneza  (podaci o bolestima unutar obitelji) | | | | |
|  | | | | Ukoliko je odgovor DA navesti pojedinosti |
| Šećerna bolest | ☐ DA | | ☐ NE |  |
| Epilepsija (padavica) | ☐ DA | | ☐ NE |  |
| Srčane bolesti | ☐ DA | | ☐ NE |  |
| Iznenadna srčana smrt (unutar 3 generacije članova obitelji prije 50 godine života) | ☐ DA | | ☐ NE |  |
| Povišeni krvni tlak | ☐ DA | | ☐ NE |  |
| Moždani udar | ☐ DA | | ☐ NE |  |
| Bolesti krvnih žila | ☐ DA | | ☐ NE |  |
| Bolesti živčanog sustava | ☐ DA | | ☐ NE |  |
| Bolesti mišićno-koštanog sustava | ☐ DA | | ☐ NE |  |
| Karcinomi / tumori | ☐ DA | | ☐ NE |  |
| Autoimune bolesti (uključujući juvenilni artritis i slično) | ☐ DA | | ☐ NE |  |
| Ostale bolesti | ☐ DA | | ☐ NE |  |
| Informacije o navikama | | | | |
|  | | | | Ukoliko je odgovor DA navesti pojedinosti |
| Redovita prehrana | ☐ DA | ☐ NE | ☐ Povremeno |  |
| Uredni ciklusi spavanja | ☐ DA | ☐ NE | ☐ Povremeno |  |
| Konzumacija alkoholnih pića | ☐ DA | ☐ NE | ☐ Povremeno |  |
| Korištenje nikotinskih pripravaka | ☐ DA | ☐ NE | ☐ Povremeno |  |
| Korištenje droga | ☐ DA | ☐ NE | ☐ Povremeno |  |
| Korištenje lijekova | ☐ DA | ☐ NE | ☐ Povremeno |  |
| Korištenje dodataka prehrani | ☐ DA | ☐ NE | ☐ Povremeno |  |

|  |  |  |  |
| --- | --- | --- | --- |
| Bolujete li / jeste li ikada bolovali od sljedećih bolesti/stanja | | | |
|  | | | Ukoliko je odgovor DA navesti pojedinosti |
| Nesvjestica | ☐ DA | ☐ NE |  |
| Vrtoglavica | ☐ DA | ☐ NE |  |
| Bolesti srca | ☐ DA | ☐ NE |  |
| Bolesti krvnih žila | ☐ DA | ☐ NE |  |
| Bolesti pluća | ☐ DA | ☐ NE |  |
| Šećerne bolesti | ☐ DA | ☐ NE |  |
| Bolesti štitnjače | ☐ DA | ☐ NE |  |
| Neurološke bolesti | ☐ DA | ☐ NE |  |
| Bolesti bubrega | ☐ DA | ☐ NE |  |
| Bolesti mokraćnog sustava | ☐ DA | ☐ NE |  |
| Bolesti prostate | ☐ DA | ☐ NE |  |
| Spolne bolesti | ☐ DA | ☐ NE |  |
| Bolesti jetra | ☐ DA | ☐ NE |  |
| Bolesti kože | ☐ DA | ☐ NE |  |
| Ozljede glave – potres mozga | ☐ DA | ☐ NE |  |
| Bolesti/ozljede kralježnice | ☐ DA | ☐ NE |  |
| Bolesti/ozljede zglobova | ☐ DA | ☐ NE |  |
| Bolesti/ozljede ekstremiteta (ruku/nogu) | ☐ DA | ☐ NE |  |
| Urođene bolesti (mane) | ☐ DA | ☐ NE |  |
| Alergije (uključujući intoleranciju na hranu) | ☐ DA | ☐ NE |  |
| Astma | ☐ DA | ☐ NE |  |
| Infektivne bolesti | ☐ DA | ☐ NE |  |
| Mononukleoza | ☐ DA | ☐ NE |  |
| Poremećaj vida | ☐ DA | ☐ NE |  |
| Poremećaj sluha | ☐ DA | ☐ NE |  |
| Duševne bolesti | ☐ DA | ☐ NE |  |
| Slabokrvnost (anemija) | ☐ DA | ☐ NE |  |
| Alkoholizam | ☐ DA | ☐ NE |  |
| Narkolepsija | ☐ DA | ☐ NE |  |
| Karcinomi/tumori | ☐ DA | ☐ NE |  |
| Za vrijeme i/ili izvan težih tjelesnih opterećenja imam/imao sam sljedeće tegobe: | | | |
|  | | | Ukoliko je odgovor DA navesti pojedinosti |
| Teškoće sa disanjem | ☐ DA | ☐ NE |  |
| Da li ste imali potrebu korištenja bronhodilatatora – inhalera (pitanje za sportaše s astmom) | ☐ DA | ☐ NE |  |
| Bol u grudnom košu | ☐ DA | ☐ NE |  |
| Vrtoglavicu/omaglicu | ☐ DA | ☐ NE |  |
| Osjećaj preskakanja srca | ☐ DA | ☐ NE |  |
| Glavobolje | ☐ DA | ☐ NE |  |
| Česti grčevi u mišićima | ☐ DA | ☐ NE |  |

|  |  |  |  |  |
| --- | --- | --- | --- | --- |
| Ostala pitanja: | | | | |
| Jeste li podvrgnuti operativnom zahvatu? | | ☐ DA | ☐ NE | |
| Ako jeste, kojem: |  | | | |
| Jeste li ikad bili hospitalizirani? | | ☐ DA | ☐ NE | |
| Ako jeste, kada i zbog čega: |  | | | |
| Koristite ortopedska pomagala? | | ☐ DA | ☐ NE | |
| Ako da, koje: |  | | | |
| Jeste li ikad bili proglašeni nesposobnim za određenu sportsku aktivnost? | | | ☐ DA | ☐ NE |

☐ Sukladno članku 6. Uredbe (EU) 2016/679 o zaštiti pojedinaca u vezi s obradom osobnih podataka i o slobodnom kretanju takvih, Vaše osobne podatke uzimamo isključivo iz razloga kako bi bili u stanju objektivno procijeniti Vašu zdravstvenu sposobnost za participaciju u sportskim natjecanjima

☐ Izjavljujem pod kaznenom i materijalnom odgovornošću da sam savjesno, odgovorno i istinito razmotrio/la ovaj obrazac te da nisam uskratio/la niti jednu činjenicu ili tvrdnju koja bi mogla dovesti u zabludu ili do krivog zaključka.

|  |  |
| --- | --- |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (Potpis sportaša ili  potpis roditelja/staratelja (za maloljetnog sportaša)) |

PRILOG III

OBVEZNI SADRŽAJ ZDRAVSTVENOG KARTONA

Obvezni sadržaj zdravstvenog kartona

|  |
| --- |
| Naziv ustanove /trgovačkog društva/ordinacije |
|  |

|  |  |  |
| --- | --- | --- |
| Osobni podaci | | |
| Ime i prezime: |  | |
| Datum rođenja: |  | |
| Spol | ☐ Muško |  |
| ☐ Žensko |
| ☐ Ostalo |  |
| Adresa prebivališta |  | |
| Osobni identifikacijski broj (OIB): |  | |
| Broj osobne iskaznice ili putovnice: |  | |
| Broj telefona/mobitela: |  | |
| Elektronička pošta: |  | |
| Liječnik obiteljske medicine |  | |
| Podaci o klubu | | |
| Klub: |  | |
| Sport: |  | |

|  |  |
| --- | --- |
|  | |
| Vrsta pregleda | ☐ Prethodni  ☐ Periodični  ☐ Izvanredni |
| Napomene iz upitnika | ☐ Osobna anamneza  ☐ Obiteljska anamneza  ☐ Sportska anamneza  ☐ |
| Antropometrijske mjere | |
| Visina |  |
| Težina |  |
| Indeks tjelesne težine |  |
| Postotak tjelesne masti |  |
| Dijagnostika (prema smjernicama HDSM) | |
| Krvni tlak (mmHg) |  |
| Spirometrija (FEV1, FVC, FEV1/FVC) |  |
| Elektrokardiogram (EKG) |  |
| Vidna oštrina na daljinu (tablica, 6 m) |  |
|  | ☐ Napomena: korištenje optičkih pomagala |
| Ostala dijagnostika (ergometrija, spiroergometrija,...) |  |
| Klinički pregled | |
| Koža i vidljive sluznice |  |
| Limfni čvorovi |  |
| Glava |  |
| Usna šupljina i ždrijelo |  |
| Zubalo |  |
| Oči |  |
| Uši |  |
| Sinusi |  |
| Vrat |  |
| Prsni koš |  |
| Srce |  |
| Pluća |  |
| Abdomen |  |
| Urogenitalni sustav |  |
| Kralježnica |  |
| Ekstremiteti |  |
| Orijentacijski neurološki status |  |
| Nalaz laboratorijskih pretraga krvi (prema Smjernicama HDSM) | |
| KKS |  |
| DKS |  |
| Glukoza (mmol/L) |  |
| Urati (µmol/L) |  |
| Urea (mmol/L) |  |
| Kreatinin (µmol/L) |  |
| Ukupni kolesterol (mmol/L) |  |
| LDL (mmol/L) |  |
| HDL (mmol/L) |  |
| AST (U/L) |  |
| ALT (U/L) |  |
| GGT (U/L) |  |
| Bilirubin (µmol/L) |  |
| Ostali nalazi |  |
| Fizikalno-kemijski pregled urina |  |
| Sediment urina |  |

PRILOG IV

OBRAZAC IZJAVE O PRISTANKU OBAVLJANJA LIJEČNIČKOG PREGLEDA

|  |  |
| --- | --- |
| Podaci o roditelju/skrbniku/zakonskom zastupniku | |
| Ime: |  |
| Prezime: |  |
| OIB: |  |
| Adresa: |  |
| Telefon: |  |
| Elektronička pošta: |  |
| Podaci o sportašu | |
| Ime: |  |
| Prezime: |  |
| OIB: |  |
| Adresa: |  |
| Sportski klub: |  |
| Kontaktni broj kluba: |  |

Izjava kojom ja kao roditelj/skrbnik/zakonski zastupnik dajem pristanak za obavljanje zdravstvenog pregleda, sukladno Pravilniku o zdravstvenim pregledima sportaša, za maloljetno dijete.

|  |  |
| --- | --- |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_  (mjesto i datum) |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (potpis roditelja/skrbnika/zakonskog zastupnika) |

PRILOG V

UVJERENJE O ZDRAVSTVENOJ SPOSOBNOSTI SPORTAŠA

|  |
| --- |
| Zdravstvena ustanova / trgovačko društvo / specijalistička ordinacija |
|  |

Uvjerenje o zdravstvenoj sposobnosti sportaša

|  |  |
| --- | --- |
| Broj uvjerenja: |  |
| Datum pregleda: |  |

|  |
| --- |
| Ime i prezime sportaša |
|  |

|  |  |
| --- | --- |
| Ime oca/majke: |  |
| OIB: |  |
| Mjesto i datum rođenja: |  |
| Broj OI/putovnice: |  |

|  |  |  |
| --- | --- | --- |
| Ocjena zdravstvene sposobnosti | | |
| Ocjena: | | Obrazloženje: |
| ☐ Sposoban | |  |
| ☐ Sposoban uz vremensko ograničenje (kraće od perioda propisanog člankom 6. ovoga Pravilnika) | |  |
| ☐ Ograničeno sposoban (uz navod na što se odnosi sposobnost/nesposobnost) | |  |
| ☐ Privremeno nesposoban (uz navod najmanjeg trajanja nesposobnosti) | |  |
| ☐ Nesposoban | |  |
| ☐ Ocjena nije dana (uz navod razloga) | |  |
| Za treninge i natjecanja\* za: | | |
| Sport/sportsku granu |  | |
| sukladno članku 10. Pravilnika o zdravstvenim pregledima sportaša | | |
| \*Uvjerenje vrijedi i za druge sportove u skladu s čl. 6. Pravilnika o zdravstvenim pregledima sportaša u propisanim rokovima | | |

|  |
| --- |
| Zdravstvena sposobnost nije se mogla utvrditi zbog: |
|  |

|  |  |  |
| --- | --- | --- |
|  | Datum izdavanja uvjerenja: |  |
|  | Pečat i potpis nadležnog liječnika |  |